Document ID: 32008D0383

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2008
σχετικά με την εξαίρεση των υπηρεσιών επείγουσας αποστολής και ταχυμεταφοράς στην Ιταλία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών
[κοινοποιηθείσα υπό τον αριθμό Ε(2008) 1642]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2008/383/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφοι 4 και 6,
το αίτημα που υπέβαλε η Ιταλία με ηλεκτρονικό ταχυδρομείο στις 17 Ιανουαρίου 2008,
Κατόπιν διαβούλευσης με τη συμβουλευτική επιτροπή για τις δημόσιες συμβάσεις,
Εκτιμώντας τα ακόλουθα:
I. ΠΡΑΓΜΑΤΙΚΑ ΠΕΡΙΣΤΑΤΙΚΑ
(1)
Στις 17 Ιανουαρίου 2008, η Ιταλία διαβίβασε στην Επιτροπή, με ηλεκτρονικό ταχυδρομείο, αίτημα δυνάμει του άρθρου 30 παράγραφος 4 της οδηγίας 2004/17/ΕΚ. Η Επιτροπή ζήτησε συμπληρωματικές πληροφορίες με ηλεκτρονικό ταχυδρομείο, στις 6 Φεβρουαρίου 2008, οι οποίες διαβιβάστηκαν από τις ιταλικές αρχές με ηλεκτρονικό ταχυδρομείο στις 20 Φεβρουαρίου 2008.
(2)
Το αίτημα που υπέβαλε η Ιταλία για λογαριασμό του ομίλου Poste Italiane S.p.A (στο εξής «Poste Italiane») αφορά τις εγχώριες και διεθνείς υπηρεσίες επείγουσας αποστολής και ταχυμεταφοράς στην Ιταλία.
(3)
Το αίτημα συνοδεύεται από τα συμπεράσματα της ανεξάρτητης εθνικής αρχής, Autorità Garante della Concorrenza e del Mercato (Ιταλική Αρχή Ανταγωνισμού), σύμφωνα με τα οποία πληρούνται οι όροι εφαρμογής του άρθρου 30 παράγραφος 1 της οδηγίας 2004/17/ΕΚ.
II. ΝΟΜΙΚΟ ΠΛΑΙΣΙΟ
(4)
Το άρθρο 30 της οδηγίας 2004/17/ΕΚ προβλέπει ότι οι συμβάσεις που προορίζονται να επιτρέψουν την άσκηση δραστηριότητας που εμπίπτει στο πεδίο εφαρμογής της οδηγίας 2004/17/ΕΚ δεν υπόκεινται στην εν λόγω οδηγία εάν η δραστηριότητα, στο κράτος μέλος όπου ασκείται, είναι απευθείας εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη. Η άμεση έκθεση στον ανταγωνισμό εκτιμάται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του σχετικού τομέα. Η πρόσβαση θεωρείται ότι δεν είναι περιορισμένη εάν το κράτος μέλος έχει ακολουθήσει και εφαρμόσει τη σχετική κοινοτική νομοθεσία ως προς το άνοιγμα δεδομένου τομέα ή μέρους του.
(5)
Εφόσον η Ιταλία έχει μεταφέρει στο εσωτερικό της δίκαιο και εφαρμόσει την οδηγία 97/67/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών (2), η πρόσβαση στην αγορά πρέπει να θεωρείται ότι δεν είναι περιορισμένη σύμφωνα με το άρθρο 30 παράγραφος 3 πρώτο εδάφιο της οδηγίας 2004/17/ΕΚ.
(6)
Η άμεση έκθεση στον ανταγωνισμό σε μια συγκεκριμένη αγορά πρέπει να αξιολογείται βάσει διαφόρων κριτηρίων, κανένα από τα οποία δεν είναι, καθαυτό, καθοριστικό. Σχετικά με τις αγορές τις οποίες αφορά η παρούσα απόφαση, το μερίδιο της αγοράς των κυριότερων παραγόντων αποτελεί κριτήριο που πρέπει να λαμβάνεται υπόψη. Ένα άλλο κριτήριο είναι ο βαθμός συγκέντρωσης.
(7)
Η παρούσα απόφαση ισχύει με την επιφύλαξη της εφαρμογής των κανόνων περί ανταγωνισμού.
III. ΕΚΤΙΜΗΣΗ
(8)
Ως δημόσια επιχείρηση κατά την έννοια του άρθρου 2 παράγραφος 1 στοιχείο β) της οδηγίας 2004/17/ΕΚ η οποία ασκεί αρκετές από τις δραστηριότητες που αναφέρονται στο άρθρο 6 της εν λόγω οδηγίας, η Poste Italiane, για λογαριασμό της οποίας υποβλήθηκε η αίτηση, είναι αναθέτων φορέας για τους σκοπούς της οδηγίας 2004/17/ΕΚ. Σύμφωνα με τις διαθέσιμες πληροφορίες, φαίνεται να είναι ο μοναδικός αναθέτων φορέας που δραστηριοποιείται στις αγορές τις οποίες αφορά η παρούσα απόφαση.
(9)
Αρκετές εταιρείες δραστηριοποιούνται στην παροχή υπηρεσιών επείγουσας αποστολής και ταχυμεταφοράς στην Ιταλία τόσο όσον αφορά τις εγχώριες όσο και τις διεθνείς υπηρεσίες. Εξεταζόμενη μόνη της ή από κοινού με την πλήρως ελεγχόμενη θυγατρική της SDA Express Courier (στο εξής «SDA»), η Poste Italiane δεν διαθέτει το μεγαλύτερο μερίδιο στην αγορά εγχώριων ή διεθνών υπηρεσιών επείγουσας αποστολής και ταχυμεταφοράς. Πράγματι, όσον αφορά τις εγχώριες υπηρεσίες επείγουσας αποστολής και ταχυμεταφοράς, το μερίδιο που κατείχε στην αγορά το 2006 ανερχόταν σε 5,2 % (15,4 % μαζί με το μερίδιο 10,2 % της SDA) και το συνολικό μερίδιο των δύο μεγαλύτερων ανταγωνιστών της στην αγορά αυτή ανερχόταν το 2006 σε 43,5 %. Όσον αφορά τις διεθνείς υπηρεσίες επείγουσας αποστολής και ταχυμεταφοράς, η Poste Italiane κατείχε το 2006 μερίδιο αγοράς ύψους 2,7 % (3,4 % μαζί με το μερίδιο 0,7 % της SDA) ενώ το συνολικό μερίδιο των δύο μεγαλύτερων ανταγωνιστών της στην αγορά αυτή ανερχόταν το 2006 σε 61,7 %. Συνεπώς, οι παράγοντες αυτοί πρέπει να θεωρηθούν ένδειξη άμεσης έκθεσης των εγχώριων και διεθνών υπηρεσιών επείγουσας αποστολής και ταχυμεταφοράς στον ανταγωνισμό.
IV. ΣΥΜΠΕΡΆΣΜΑΤΑ
(10)
Λαμβανομένων υπόψη των παραγόντων που εξετάζονται στις αιτιολογικές σκέψεις 8 και 9, η προϋπόθεση της άμεσης έκθεσης στον ανταγωνισμό που ορίζεται στο άρθρο 30 παράγραφος 1 της οδηγίας 2004/17/ΕΚ πρέπει να θεωρηθεί ότι πληρούται στην Ιταλία όσον αφορά την παροχή εγχώριων και διεθνών υπηρεσιών επείγουσας αποστολής και ταχυμεταφοράς.
(11)
Εφόσον θεωρείται ότι πληρούται η προϋπόθεση της χωρίς περιορισμό πρόσβασης στην αγορά, η οδηγία 2004/17/ΕΚ δεν θα πρέπει να εφαρμόζεται όταν οι αναθέτουσες αρχές συνάπτουν συμβάσεις που έχουν σκοπό να επιτρέψουν την παροχή εγχώριων και διεθνών υπηρεσιών επείγουσας αποστολής και ταχυμεταφοράς στην Ιταλία, ούτε όταν διοργανώνονται διαγωνισμοί μελετών για την άσκηση των εν λόγω δραστηριοτήτων στην Ιταλία.
(12)
Η παρούσα απόφαση βασίζεται στη νομική και πραγματική κατάσταση από τον Ιανουάριο έως τον Φεβρουάριο 2006, όπως προκύπτει από τις πληροφορίες που διαβίβασε η Ιταλική Δημοκρατία. Μπορεί να αναθεωρηθεί εάν, λόγω σημαντικών αλλαγών στη νομική ή στην πραγματική κατάσταση, δεν πληρούνται πλέον οι προϋποθέσεις εφαρμογής του άρθρου 30 παράγραφος 1 της οδηγίας 2004/17/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η οδηγία 2004/17/ΕΚ δεν εφαρμόζεται στις συμβάσεις που συνάπτονται από τους αναθέτοντες φορείς με σκοπό να καταστεί δυνατή η παροχή εγχώριων και διεθνών υπηρεσιών επείγουσας αποστολής και ταχυμεταφοράς στην Ιταλία.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 30 Απριλίου 2008.

Labels: 4
3
12
18
15